Ulvesaken i Østerdalen: Jeger: – Føler meg forfulgt i skogen
– Vi føler oss mistenkeliggjort i forbindelse med den storaksjonen som var. Alle jegere er mistenkeliggjort . Jeg føler meg forfulgt inne i skogen, sier Mellem som er tidligere leder for viltfaglig utvalg til VG. Han tråkker spor i den våte snøen i granskogen noen få meter unna huset hvor han bor sammen med familien. Den pensjonerte elghunden Tinka tasser etter. To kamerater har fått to hunder spist av ulv, så Mellem har sluttet å la hundene gå løse. Mandag starter rettssaken mot de seks jegerne som er tiltalte for å ha drevet ulovlig organisert jakt på ulv. Selv om han er i mot ulovlig jakt på ulv, legger han ikke skjul på at han synes det er for mye ulv i nærmiljøet. – Jeg tror ikke folk forstår konsekvensene av den politikken de driver med nå. Jeg har en følelse av at ulv er spenning og romantikk for byfolk. Men jeg har selv vært med og passet sauene til en venn som er bonde. Han bodde oppi skogen hele sommeren og jeg var med og gjetet sauene sammen med ham i 24 timer. Det som skjedde gjorde inntryk på Mellem. – Vi samlet dem og satt vakt hele natta, og ennå klarte rovdyra å plukke sau mens vi var der. Vi monterte lyddempere på børsene våre, men da ble vi beskyldt for å være tjuvjegere. Og når vi passet på sauene ble vi beskyldt av motstanderne for å bruke dem som levende åte. Men vi hadde fått beskjed av Fylkesmann og Mattilsynet å samle sauene og passe på. Politiet var der hver dag og sjekket at vi hadde papirene i orden.Han skjuler ikke frustrasjonen over det han mener er en feilslått rovdyrspolitikk. – Jeg forstår frustrasjonen til de som driver med ulovlig jakt. Jeg begynner å bli frustrert selv. Jeg har prøvd i mange år å rydde opp i dette politisk. Vi føler vi stanger hodet i veggen. De tilpasser forvaltningen ettersom de vil ha dyr. Og det gjør oss veldig frustrerte. Da oppnår vi aldri de bestandsmålene som det er sagt at vi skal ha, sier Mellem, som er leder for gruppen SPRNR, en gruppe som støtter mennesker som blir rammet av norsk rovdyrpolitikk. Han er ikke mot å ha ulv i norsk natur, men mener ulempen det medfører de som lever med ulven tett innpå, må tas på alvor. – Noen har bestemt det skal være ei ulvesone. Da må de som taper livsgrunnlaget i sona bli behandlet skikkelig og de som bor utenfor må få slippe problemene. I dag fungerer det ikke slik i det hele tatt, sier Mellem.Selv har han og jaktkompisene søkt seg til Hitra for å jakte i år. – Jegere oppsøker andre terreng der hundene er sikre og mengden vilt er bedre. Grunneierne her sier de ser mer ulv enn elg. Jeg tror at om det går noen år slik som det er nå, så er det tomt for elg her, sier Mellem. Han mener jaktmiljøet aldri blir som det var etter den omfattende avlyttingsaksjonen som ble gjennomført. – Dette var friområdet mitt før. Nå får jeg ikke ungene med meg på setra lengre fordi de ikke tør å gå på utedo engang. Vi har sett ulv flere ganger på vollen. Og ingen jegere snakker sammen på telefon lengre. Vi kjører flere mil for å treffe hverandre slik at vi kan slå av en prat, sier Mellem.
For å avdekke ulovlig ulvejakt tok politiet i bruk telefonavlyttting. Jeger Ove Mellem sier jaktmiljøet deres er ødelagt.